Anžejs Pasečņiks

**Anžejs Pasečņiks** (dzimis ) ir Latvijas basketbolists, spēlē centra pozīcijā. Latvijas basketbola izlases spēlētājs. 2025. gadā pārstāv Taivānas basketbola klubu *[[Hsinchu Toplus Lioneers]]*. Iepriekš spēlējis Spānijas ACB līgas klubos, Francijā, Turcijā, kā arī Nacionālajā basketbola asociācijā (NBA), divas sezonas pārstāvot Vašingtonas "Wizards".

A. Pasečņiks nāk no Rīgas nomales — Jaunciema. Mācījies Rīgas 7. pamatskolā un Rīgas 45. vidusskolā.

## Karjera
Profesionālā līmenī A. Pasečņiks sāka spēlēt 2012. gadā Latvijas Basketbola līgā Rīgas VEF komandā, kuras sastāvā trīs reizes (2012, 2013, 2015) kļuvis par Latvijas Basketbola līgas (LBL) čempionu.

Kopš 2015. gada vasaras spēlēja Spānijas komandā *[[CB Gran Canaria|Gran Canaria]]* pārstāvot to gan ACB līgā un Eirolīgā, gan sākotnēji arī zemāka līmeņa sacensībās. Centra spēlētāju ar kopējo 25. numuru 2017. gada NBA drafta pirmajā kārtā izvēlējās Orlando "Magic". Vairākas sezonas tiesības uz spēlētāju NBA piederēja Filadelfijas "76ers", kas A. Pasečņiku ieguva maiņas ceļā uzreiz pēc drafta, tikmēr spēlētājs turpināja spēlēt Spānijas līgā.

2019. gada vasarā Filadelfijas "76ers" atteicās no draftā iegūtajām tiesībām uz A. Pasečņiku, un drīz pēc tam tika izplatīta informācija, ka viņš NBA vasaras līgā pārstāvēs Vašingtonas "Wizards", kas arī īstenojās. Pēc spēlēm vasaras līgā, oktobrī, "Wizards" iekļāva A. Pasečņiku komandas sastāvā, taču dažas dienas vēlāk atbrīvoja un viņš pievienojās kluba G Līgas komandai *[[Capital City Go-Go]]*. Novembrī viņš piedzīvoja debiju šajā komandā, kļūstot par trešo Latvijas basketbolistu pēc Dāvja Bertāna un Rodiona Kuruca, kas spēlējis G Līgā.

2019. gada decembrī, pēc vairāku Vašingtonas "Wizards" spēlētāju traumām, A. Pasečņiks tika iekļauts "Wizards" sastāvā un 18. decembrī piedzīvoja savu debiju NBA, nospēlējot gandrīz 28 minūtes spēlē pret Čikāgas "Bulls". Viņš guva 9 punktus un 8 atlēkušās bumbas, un šis bija ilgākais spēles laiks debijas spēlē starp septiņiem Latvijas basketbolistiem, kas spēlējuši NBA. 2020. gada 12. janvārī starp spēlētāju un komandu tika noslēgts vairāku gadu līgums.

2021. gada 17. janvārī "Wizards" atbrīvoja A. Pasečņiku, tādējādi 2020.—2021. gada NBA sezonā viņš piedalījās tikai vienā komandas spēlē (mazliet vairāk par sešām minūtēm spēles laika). Kopš 2021. gada novembra pārstāvēja Spānijas ACB līgas klubu Seviljas "Real Betis", kur spēlēja kopā ar Dairi Bertānu, palīdzot komandai sezonas gaitā uzlabot sniegumu un saglabāt vietu ACB līgā.

2022. gada vasarā A. Pasečņiks piedalījās viena no vadošajiem Eiropas basketbola klubiem ''FC Barcelona'' treniņprocesā, taču par komandas spēlētāju nekļuva un sezonas sākumā bija bez kluba. 30. novembrī tika paziņots, ka viņš pievienosies Francijas klubam *[[Metropolitans 92]]*, kļūstot par pasaulē zināmākā jaunā basketbolista un prognozētā NBA drafta pirmā numura Viktora Vembanjamas komandas biedru. 2023. gada februārī A. Pasečņika līgums beidzās, un viņš atgriezās savā iepriekšējā komandā: Spānijas ACB līgas klubā Seviljas "Real Betis". "Betis" sastāvā nospēlēja līdz 2023. gada vasarai, kad, komandai zaudējot vietu ACB līgā, pārcēlās uz līgas jaunpienācēju *[[Palencia Baloncesto|Palencia]]*.

Pēc individuālās statistikas ziņā iespaidīgas sezonas, kurā A. Pasečņiks vairākkārt tika atzīts par kārtas labāko ACB līgas spēlētāju, viņš atgriezās ziemeļamerikā, noslēdzot divvirzienu līgumu ar NBA klubu Milvoki "Bucks". Tika paredzēts, ka spēlētājs tiks iekļauts arī kluba G Līgas komandas Viskonsinas "Herd" sastāvā. Pēc piedalīšanās pirmssezonas pārbaudes spēlēs īsi pirms sezonas sākuma viņš tomēr tika atbrīvots no sastāva un drīz pēc tam pievienojās vienam no vadošajiem Turcijas basketbola klubiem Bursas "Tofaş". 2025. gada vasarā A. Pasečņiks pārccēlās uz Āziju, noslēdzot līgumu ar Taivānas basketbola klubu *[[Hsinchu Toplus Lioneers]]*.

### Latvijas izlase
Spēlējis dažāda vecuma Latvijas jaunatnes izlasēs. 2013. gadā Nikolaja Mazura trenētās U-18 izlases sastāvā izcīnīja 4. vietu U-18 čempionātā, kas notika Latvijā. Spēlētāja statistika bija 12,6 punkti un 7,7 atlēkušās bumbas vidēji spēlē, un kopā ar citu šīs komandas garo spēlētāju Kristapu Porziņģi abi tika iekļauti turnīra simboliskajā izlasē.

Kopš 2016. gada ir pieaugušo Latvijas basketbola izlases spēlētājs. Pārstāvēja izlasi 2023. gada FIBA Pasaules kausā, kur Latvija izcīnīja 5. vietu, tomēr A. Pasečņiks piedalījāsne visās spēlēs, jo spēles stils, kādā spēlēja Latvijas izlase, bieži nebija piemērots gara auguma centra spēlētāja izmantošanai. Līdzīgu apsvērumu dēļ viņš netika iekļauts izlases sastāvā 2024. gada vasaras olimpisko spēļu kvalifikācijas turnīrā Rīgā.

## Atsauces

## Ārējās saites

* NBA profils
* ''Basketball-Reference'' profils 
* Eurobasket profils